Pomerania
Pomerania, rarius Pomorania, est historica regio Europaea, ad australe maris Baltici litus sita. Nomen Pomeraniae originem Slavicam habet (ad mare sita).

Limites Pomeraniae 
Notandum est nomine Pomeraniae haud semper idem territorium nuncupari: 

 sensu praesertim Germanico Pomerania (theodisce Pommern) est regio, cuius limites cum ducatu Pomeraniae antiquo fere concordant; 
 sensu praesertim Polonico Pomerania (polonice Pomorze) ulterius in orientem extenditur, Cassubiam includens, quae e contra a Germanis saepius nomine Pomerelliae distinguitur.

Nunc pars Pomeraniae occidentalis, quae et Pomerania Citerior nuncupatur, in terram foederalem Germaniae Megapolim et Pomeraniam Citeriorem includitur; Pomeraniae autem pars orientalis Poloniae est. Inter annos 1648 et 1815 pars Pomeraniae etiam regno Sueciae fuit.

Geographia et historia 
Pomerania est regio, in qua colles multae, sed haud altae, inveniuntur, multique lacus et silvae. Viadrus est maximum Pomeraniae flumen.

Inter Pomeraniae urbes enumerari (ab occidente ad orientem) possunt: Hologasta, ubi in ecclesia sancti Petri multi Pomeraniae duces sepulti sunt; Stettinum‎, Stargardia, Lobesia, Belgarda, Coloberga, Coslinum, Rugenwaldia et Gedanum‎.

Saeculo duodecimo Pomoranos sanctus Otto vel Otho, episcopus Bambergensis, evangelizavit, quem Paulus VI patronum principalem Pomeraniae constituit. Dynastia in ducatu Pomeraniae regnans Gryphes appellabatur; ultimus dux Bogislaus XIV anno 1637 mortuus est. Cartam Pomeraniae celebrem Eilhardus Lubinus anno 1618 delineavit.

Eponymia 
A Pomerania Galium x pomeranicum Retz., species plantarum angiospermarum, vel potius hybrida Galii albi Miller et Galii veri L., appellatum est.

Notae

Nexus externi

!